Patvirtinta

Lietuvos Respublikos socialinės apsaugos ir darbo ministro

2017 m. liepos 3 d. įsakymu Nr. A1-350

**Žmonių, TURINČIŲ FIZINĘ NEGALIĄ, mobilumo ir savarankiško gyvenimo įgūdžių ugdymo projektų FINANSAVIMO 2017–2018 METAIS KONKURSO ORGANIZAVIMO NUOSTATAI**

**I SKYRIUS**

**BENDROSIOS NUOSTATOS**

1. Žmonių, turinčių fizinę negalią, mobilumo ir savarankiško gyvenimo įgūdžių ugdymo projektų finansavimo 2017–2018 metais konkurso organizavimo nuostatai (toliau – Nuostatai) nustato Žmonių, turinčių fizinę negalią, mobilumo ir savarankiško gyvenimo įgūdžių ugdymo projektų (toliau – projektai) finansavimo iš Lietuvos Respublikos valstybės biudžeto (toliau – valstybės biudžetas) lėšų 2017–2018 metais konkurso reikalavimus pareiškėjams, projektų tikslinę asmenų grupę, finansuojamas veiklas, tinkamas ir netinkamas finansuoti projekto išlaidas, reikalavimus projektų paraiškoms, jų teikimo, vertinimo reikalavimus, projektų atrankos organizavimo ir finansavimo tvarką, projektų įgyvendinimo kontrolę.
2. Projektų finansavimo tikslas – finansuoti konkurso būdu atrinktus projektus, skirtus judėjimo sutrikimų turinčių asmenų mobilumo ir savarankiško gyvenimo įgūdžiams ugdyti ir atkurti, mokant nurodytus asmenis vairuoti B kategorijos motorinę transporto priemonę ir ruošiant egzaminui vairuotojo teisėms gauti.
3. Neįgaliųjų reikalų departamentas prie Socialinės apsaugos ir darbo ministerijos (toliau – Neįgaliųjų reikalų departamentas) Nuostatuose nustatyta tvarka skelbia Žmonių, turinčių fizinę negalią, mobilumo ir savarankiško gyvenimo įgūdžių ugdymo projektų finansavimo 2017–2018 metais konkursą (toliau – konkursas), priima projektų paraiškas, organizuoja projektų paraiškų vertinimą ir projektų atranką, rengia valstybės biudžeto lėšų projektams finansuoti paskirstymo projektą, kontroliuoja ir vertina valstybės biudžeto lėšų panaudojimo tikslingumą. Visa informacija, susijusi su projektų paraiškų teikimu, atranka ir finansavimu, skelbiama Neįgaliųjų reikalų departamento interneto svetainėje [www.ndt.lt](http://www.ndt.lt). Konkursas laikomas įvykusiu, kai pateikiama bent viena paraiška.
4. Projektų įgyvendinimo trukmė – nuo projekto finansavimo sutarties sudarymo iki 2017 m. gruodžio 31 d. Projektų įgyvendinimo laikotarpis gali būti pratęstas 2018 metams Nuostatų VIII skyriuje nustatyta tvarka. Projektai, kuriems finansavimas pratęstas arba skirtas, turi būti įgyvendinti iki 2018 m. gruodžio 31 d.
5. Nuostatuose vartojamos sąvokos suprantamos taip, kaip jos apibrėžtos Lietuvos Respublikos civiliniame kodekse, Lietuvos Respublikos neįgaliųjų socialinės integracijos įstatyme, Lietuvos Respublikos viešųjų įstaigų įstatyme, Lietuvos Respublikos asociacijų įstatyme, Lietuvos Respublikos labdaros ir paramos fondų įstatyme, Lietuvos Respublikos religinių bendruomenių bei bendrijų įstatyme, Reikalavimų vairavimo mokykloms apraše, patvirtintame Valstybinės kelių transporto inspekcijos prie Susisiekimo ministerijos viršininko 2014 m. balandžio 30 d. įsakymu Nr. 2B-85 „Dėl Reikalavimų vairavimo mokykloms aprašo patvirtinimo“ (toliau – Reikalavimų mokykloms aprašas), Vairuotojų mokymo tvarkos apraše, patvirtintame Valstybinės kelių transporto inspekcijos prie Susisiekimo ministerijos viršininko 2014 m. balandžio 30 d. įsakymu Nr. 2B-84 „Dėl Vairuotojų mokymo tvarkos aprašo patvirtinimo“ (toliau – Vairuotojų mokymo tvarkos aprašas).

**II SKYRIUS**

**REIKALAVIMAI PAREIŠKĖJAMS**

1. Projektų paraiškas gali teikti neįgaliųjų socialinės integracijos srityje veikiančios asociacijos, labdaros ir paramos fondai, religinės bendruomenės ir bendrijos, viešosios įstaigos (toliau – pareiškėjai), turinčios ne mažesnę kaip vienų pastarųjų metų veiklos neįgaliųjų socialinės integracijos srityje patirtį bei ne mažesnę kaip vienų pastarųjų metų transporto priemonių vairuotojų, turinčių judėjimo negalią, mokymo arba vairavimo įgūdžių vertinimo ir lavinimo patirtį ir atitinkančios visus Nuostatų 7–10 punktuose nustatytus reikalavimus.
2. Pareiškėjai privalo turėti:
   1. Valstybinės kelių transporto inspekcijos prie Susisiekimo ministerijos (toliau – Inspekcija) nustatyta tvarka suteiktą teisę vykdyti B kategorijos motorinių transporto priemonių vairuotojų mokymą (pareiškėjas turi būti įrašytas į Inspekcijos interneto svetainėje viešai skelbiamą M**okymo įstaigų (vairavimo mokyklų), kurioms suteikta teisė vykdyti vairuotojų mokymą, sąrašą)**;
   2. judėjimo sutrikimų turintiems asmenims pritaikytas mokymo patalpas ir aplinką;
   3. pritaikytus automobilius su rankinio valdymo įranga;
   4. funkcinio pajėgumo įvertinimo įrangą bei priemones, leidžiančias įvertinti specifinius vairavimui reikalingus įgūdžius ir gauti tikslius bei patikimus vairavimo įgūdžių lavinimo rezultatus;
   5. funkcinio pajėgumo lavinimo įrangą bei priemones, leidžiančias lavinti specifinius vairavimui reikalingus įgūdžius, mokyti savarankiškumo (įsėdimo į automobilį ir išlipimo iš jo technikos, neįgaliojo vežimėlio įsidėjimo ir išsiėmimo technikos ir pan.);
   6. specialistus (ergoterapeutą, kineziterapeutą, psichologą, vairavimo instruktorių), turinčius judėjimo sutrikimų turinčių asmenų funkcinio pajėgumo, reikalingo saugiai vairuoti automobilį, vertinimo, lavinimo ir (ar) mokymo vairuoti patirties.
3. Pareiškėjai prireikus privalo užtikrinti projekto dalyvio apgyvendinimą ir atitikti reikalavimus vairavimo mokykloms, nustatytus Reikalavimų vairavimo mokykloms apraše.
4. Pareiškėjams keliami bendrieji reikalavimai:
   1. pareiškėjas nėra likviduojamas, sudaręs taikos sutarties su kreditoriais, sustabdęs ar apribojęs savo veiklos;
   2. pareiškėjas yra įvykdęs mokesčių ir valstybinio socialinio draudimo įmokų mokėjimo įsipareigojimus pagal Lietuvos Respublikos teisės aktus;
   3. nėra įsiteisėjęs teismo sprendimas, kad pareiškėjas pažeidė kitą sutartį dėl paramos skyrimo iš Europos Sąjungos arba valstybės biudžeto, savivaldybių biudžetų ar kitų paramos lėšų;
   4. asmenys, turintys teisę veikti pareiškėjo vardu, ir asmuo, atsakingas už pareiškėjo finansinę veiklą, neturi neišnykusio ar nepanaikinto teistumo už profesinės veiklos pažeidimus;
   5. pareiškėjas paraiškoje ir (ar) jos prieduose nepateikė klaidingos arba melagingos informacijos;
   6. pareiškėjas turi pakankamai žmogiškųjų išteklių ir tinkamų administracinių gebėjimų įgyvendinti projektą;
   7. pareiškėjas nebandė gauti konfidencialios informacijos arba daryti įtakos Neįgaliųjų reikalų departamento darbuotojams ir (ar) Projektų vertinimo ir atrankos komisijos (toliau – Komisija) nariams;
   8. pareiškėjas yra atsiskaitęs už ankstesniais metais iš Neįgaliųjų reikalų departamento gautų lėšų panaudojimą projekto (-ų) finansavimo sutartyje (-yse) nustatyta tvarka, gautas lėšas panaudojo pagal tikslinę paskirtį.
5. Pareiškėjams keliami specialieji reikalavimai:
   1. pareiškėjo finansininkas turi turėti buhalterio ar auditoriaus, ar apskaitininko kvalifikaciją arba buhalterinę apskaitą turi vesti buhalterines paslaugas teikianti įmonė (įstaiga) ar buhalterinės apskaitos paslaugas savarankiškai teikiantis asmuo;
   2. turėti pakankamai materialinių išteklių (patalpas, reikiamą organizacinę įrangą (kompiuterius, telefono, interneto ryšį) ir pan.), reikalingų projekto veikloms vykdyti;
   3. B kategorijos motorinių transporto priemonių vairuotojų mokymo veiklai vykdyti turėti specialistus, kurie turi teisę dirbti vairuotojų mokytojais, vairavimo instruktoriais arba vairuotojų mokytojais ir vairavimo instruktoriais (vairuotojų mokytojai ir (arba) vairavimo instruktoriai turi būti įrašyti į Inspekcijos interneto svetainėje viešai skelbiamą Asmenų, turinčių teisę dirbti vairuotojų mokytojais, vairavimo instruktoriais arba vairuotojų mokytojais ir vairavimo instruktoriais, **sąrašą)**.

**III SKYRIUS**

**PROJEKTŲ TIKSLINĖ ASMENŲ GRUPĖ,**

**FINANSUOTINOS VEIKLOS IR PRIORITETAI**

1. Projektų tikslinė asmenų grupė – judėjimo sutrikimų turintys asmenys, kuriems nustatytas 0–45 procentų darbingumo lygis ir Vairuotojo sveikatos patikrinimo medicininėje pažymoje (Forma Nr. 083-1/a) nurodytas transporto priemonės pritaikymo apribojimas (taikomų apribojimų kodai 10–51).
2. Finansuotinos veiklos – judėjimo sutrikimų turinčių asmenų mokymas vairuoti, kuris gali būti vykdomas skirtinguose Lietuvos miestuose ar miesteliuose, ir ruošimas egzaminui vairuotojo teisėms gauti. Organizuojant šias veiklas, turi būti vykdomos visos šios priemonės:
   1. judėjimo sutrikimų turinčių asmenų funkcinio pajėgumo, reikalingo saugiai vairuoti automobilį, vertinimas. Kineziterapinėmis, ergoterapinėmis priemonėmis ir įranga, leidžiančia įvertinti specifinius vairavimui reikalingus įgūdžius ir gauti tikslius bei patikimus vairavimo įgūdžių lavinimo rezultatus, vertinamas asmens funkcinis pajėgumas, reikalingas saugiai vairuoti automobilį, padedant psichologui įvertinami asmens kognityvinių gebėjimų (reakcijos greitis, atmintis, dėmesys) ir psichoemocinės būklės (stabilumo lygis, emocijų kontrolės lygis, emocinės sferos ypatumai) sutrikimai;
   2. judėjimo sutrikimų turinčių asmenų funkcinio pajėgumo, reikalingo saugiai vairuoti automobilį, lavinimas. Kineziterapinėmis, ergoterapinėmis priemonėmis ir įranga, leidžiančia lavinti specifinius vairavimui reikalingus įgūdžius, lavinami vairavimui reikalingi įgūdžiai, mokoma savarankiškumo (praktinės įsėdimo į automobilį ir išlipimo iš jo technikos, neįgaliojo vežimėlio įsidėjimo ir išsiėmimo technikos ir pan.), lavinami asmens kognityviniai gebėjimai, psichoemocinė būklė, siekiant pagerinti asmens reakcijos greitį, atmintį, dėmesio koncentravimą, emocijų kontrolę ir stabilumą;
   3. B kategorijos motorinių transporto priemonių vairuotojų mokymas. Organizuojant kelių eismo teorijos žinių bei praktinio vairavimo įgūdžių mokymą, judėjimo sutrikimų turintys asmenys mokomi vairuoti B kategorijos motorinę transporto priemonę ir ruošiami egzaminui vairuotojo pažymėjimui gauti. Mokymai turi būti organizuojami vadovaujantis Vairuotojų mokymo tvarkos aprašu.
3. Pareiškėjas turi užtikrinti mokymų kokybę (ne mažiau kaip 40 procentų projekto dalyvių turi išlaikyti praktinio vairavimo egzaminą iš pirmo karto, per metus po mokymų baigimo ne mažiau kaip 80 procentų visų projekto dalyvių turi įgyti teisę vairuoti B kategorijos motorinę transporto priemonę).
4. Finansavimo prioritetas teikiamas projektams, kuriuos įgyvendinant numatyta skirti ne mažiau kaip 10 procentų projektui finansuoti reikalingų lėšų iš kitų negu valstybės biudžetas finansavimo šaltinių (projekto dalyvių finansinis indėlis į pareiškėjo turimus kitus finansavimo šaltinius neįskaitomas).

IV SKYRIUS

**TINKAMOS IR NETINKAMOS FINANSUOTI IŠLAIDOS**

1. Tinkamos finansuoti projekto išlaidos:
   1. tiesiogiai susijusios su projekte numatyta veikla ir būtinos projektui vykdyti, planuojamos atsižvelgiant į vidutines rinkos kainas;
   2. pagrįstos projekto įgyvendinimo eiga ir planu, savo pobūdžiu ir kiekiu;
   3. realios ir patiriamos įgyvendinant projektą.
2. Projekto administravimo (ne daugiau kaip 10 procentų projektui skiriamų lėšų) išlaidos gali būti šios:
   1. projekto vadovo ir finansininko, kurie tiesiogiai administruoja projekto veiklas, darbo užmokestis, valstybinio socialinio draudimo įmokos, įmokos į Garantinį fondą. Jeigu darbuotojo veikla sudaro tik dalį darbo laiko, į administravimo išlaidas turi būti įskaičiuojamas tik darbo užmokestis už tą laiką, kuris bus skirtas numatytai projekto administravimo veiklai vykdyti. Projekto išlaidų sąmatoje nurodomas kiekvieno darbuotojo darbo laikas (darbo dienų, valandų skaičius per mėnesį arba pareigybės dydis ir darbo trukmė mėnesiais);
   2. buhalterinių paslaugų (buhalterines paslaugas teikiančios įmonės (įstaigos) arba buhalterinės apskaitos paslaugas savarankiškai teikiančio asmens) išlaidos, jeigu pareiškėjas neturi finansininko.
3. Projekto vykdymo išlaidos:
   1. projekto veiklų vykdytojų (išskyrus projekto vadovo ir buhalterinę apskaitą tvarkančių asmenų), tiesiogiai vykdančių projektą, darbo užmokestis, valstybinio socialinio draudimo įmokos, įmokos į Garantinį fondą. Jeigu darbuotojo veikla, susijusi su projekto vykdymu, sudaro tik dalį darbo laiko, į projekto vykdymo išlaidas turi būti įskaičiuojamas tik darbo užmokestis už tą laiką, kuris bus skirtas konkrečiai projekto veiklai (-oms) vykdyti. Projekto išlaidų sąmatoje nurodomas kiekvieno darbuotojo darbo laikas (darbo dienų, valandų skaičius per mėnesį arba pareigybės dydis ir darbo trukmė mėnesiais);
   2. autorinių atlyginimų (pagal autorines sutartis) ir atlygio už suteiktas paslaugas (pagal atlygintinų paslaugų sutartis) išlaidos, kai autorinius atlyginimus gaunantys asmenys ir (ar) paslaugų teikėjai nėra pareiškėjo darbuotojai;
   3. išlaidos projekto veikloms vykdyti reikalingoms prekėms (kanceliarinėms, higienos, ūkinėms prekėms) įsigyti, išskyrus ilgalaikio turto įsigijimo išlaidas;
   4. telekomunikacijų (ryšių, interneto), pašto išlaidos;
   5. transporto išlaidos (degalams, transporto priemonių eksploatacijai, draudimui, transporto priemonių nuomai, visuomeninio transporto bilietams (išskyrus taksi);
   6. patalpų, skirtų projekto veiklai vykdyti, eksploatavimo išlaidos (šildymo, elektros energijos, vandens, nuotekų šalinimo, kitos patalpų priežiūros išlaidos);
   7. projekto dalyvių maitinimo ir apgyvendinimo (ne ilgiau kaip 50 kalendorinių dienų) išlaidos. Lėšos projekto dalyviams maitinti ir apgyvendinti neskiriamos judėjimo sutrikimų turinčių asmenų funkcinio pajėgumo, reikalingo saugiai vairuoti automobilį, vertinimo veiklos metu;
   8. išlaidos ilgalaikiam materialiajam turtui (patalpoms, įrenginiams), kaip tai reglamentuoja Lietuvos Respublikos pelno mokesčio įstatymo 13 straipsnis ir Lietuvos Respublikos Vyriausybės 2009 m. birželio 10 d. nutarimas Nr. 564 „Dėl minimalios ilgalaikio materialiojo turto vertės nustatymo ir Ilgalaikio turto nusidėvėjimo (amortizacijos) minimalių ir maksimalių ekonominių normatyvų viešojo sektoriaus subjektams sąrašo patvirtinimo“, nuomoti;
   9. išlaidos ilgalaikiam materialiajam turtui (išskyrus patalpas) remontuoti;
   10. su projekto vykdymu susiję banko ar kitų kredito ar mokėjimo įstaigų mokesčiai.
4. Nuostatų 16.1 ir 17.1 papunkčiuose nurodytų asmenų darbo užmokesčio, valstybinio socialinio draudimo įmokų, įmokų į Garantinį fondą išlaidos bei Nuostatų 16.2 papunktyje nurodytos išlaidos gali sudaryti ne daugiau kaip 80 procentų projektui vykdyti planuojamų lėšų.
5. Iš projekto lėšų gali būti apmokama ne ilgesnė kaip Vairuotojų mokymo tvarkos apraše nustatyta minimali kelių eismo teorijos žinių mokymo ir praktinio vairavimo įgūdžių mokymo kurso trukmė. Tuo atveju, kai kelių eismo teorijos mokymo trukmė ir (ar) praktinio vairavimo įgūdžių mokymo kurso trukmė viršija Vairuotojų mokymo tvarkos apraše nustatytą minimalią nurodytų mokymų trukmę, už papildomas valandas apmoka pats projekto dalyvis.
6. Projekto dalyvių maitinimo, nakvynės išlaidos negali viršyti Lietuvos Respublikos Vyriausybės 2003 m. gruodžio 2 d. nutarimu Nr. 1515 „Dėl neapmokestinamųjų piniginių kompensacijų dydžių nustatymo“ nustatytų piniginių dydžių.
7. Visos projektui įgyvendinti reikalingos prekės, darbai ir paslaugos privalo būti perkamos vadovaujantis Lietuvos Respublikos viešųjų pirkimų įstatymu.
8. Netinkamos finansuoti išlaidos:
   1. nėra susijusios su vykdomomis projekto veiklomis;
   2. dengiamos iš kitų nacionalinių, Europos Sąjungos ar kitų paramos lėšų ir (ar) dubliuojančios projekto išlaidas;
   3. neužregistruotos pareiškėjo apskaitoje ir nepagrįstos patvirtinančių arba išlaidų apmokėjimą įrodančių dokumentų originalais;
   4. reprezentacinės išlaidos, nurodytos Lietuvos Respublikos valstybės biudžeto lėšų naudojimo reprezentacinėms išlaidoms taisyklėse, patvirtintose Lietuvos Respublikos Vyriausybės 2002 m. birželio 17 d. nutarimu Nr. 919 „Dėl reprezentacinių išlaidų“;
   5. projekto paraiškos rengimo išlaidos;
   6. žemės ir nekilnojamojo turto pirkimo išlaidos;
   7. naudotų prekių (įrangos, priemonių, ilgalaikio turto) pirkimo išlaidos;
   8. transporto priemonių pirkimo išlaidos;
   9. už paimtas paskolas bankui ar kitai kredito ar mokėjimo įstaigai mokamos palūkanos;
   10. finansinės nuomos įmokos, išperkamosios nuomos išlaidos;
   11. baudos, finansinės nuobaudos ir bylinėjimosi išlaidos, delspinigiai;
   12. patalpų, nuosavybės teise priklausančių pareiškėjui, nuomos projekto veiklai vykdyti išlaidos;
   13. mokymo įrangos, vaizdinių mokymo priemonių, vaizdinės mokymo medžiagos pirkimo išlaidos;
   14. pirmosios pagalbos kursų, kelių eismo teorijos žinių ir praktinio vairavimo egzaminų valstybės įmonėje „Regitra“ išlaidos.
9. Pareiškėjai gautas valstybės biudžeto lėšas privalo laikyti banke ar kitoje kredito ar mokėjimo įstaigoje, specialiai šioms lėšoms atidarytoje sąskaitoje, įvertindami valstybės biudžeto lėšų laikymo, naudojimo bei saugojimo rizikos veiksnius, ir lėšas naudoti tik projekto finansavimo sutartyje patvirtintoms išlaidoms ir nurodytoms veikloms vykdyti.

V SKYRIUS

**REIKALAVIMAI PROJEKTŲ PARAIŠKOMS**

1. Projekto paraiška rengiama pildant Paraiškos formą (Nuostatų 1 priedas).
2. Projekto paraiška susideda iš:
   1. projekto, parengto pagal Paraiškos formą, pasirašyto asmens, turinčio teisę veikti pareiškėjo vardu, patvirtinto antspaudu, jei pareiškėjas privalo antspaudą turėti;
   2. dokumentų, pateikiamų kartu su projekto paraiška:
      1. pareiškėjo steigimo dokumentų (įstatų, nuostatų, statuto, steigimo akto, kanonų išrašo ir kt.) kopijų;
      2. dokumentų, patvirtinančių teisę naudotis nekilnojamuoju turtu, jei numatomas veiklas planuojama vykdyti tose patalpose, kopijų;
      3. asmens, turinčio teisę veikti pareiškėjo vardu, pasirašytos Pareiškėjo deklaracijos (Nuostatų 3 priedas);
      4. jei pareiškėjui atstovauja ne jo vadovas, – dokumento, patvirtinančio asmens teisę veikti pareiškėjo vardu, originalo ar tinkamai patvirtintos jo kopijos;
      5. elektroninės projekto paraiškos versijos, įrašytos į kompiuterinę laikmeną.
3. Paraiška turi būti užpildyta kompiuteriu, lietuvių kalba ir kartu su visais reikalingais pateikti paraiškos priedais turi būti išspausdinta, lapai turi būti sunumeruoti, susegti į aplanką, paskutinio lapo antroje pusėje patvirtinti pareiškėjo vadovo ar jo įgalioto asmens parašu, nurodant asmens vardą, pavardę, pareigas ir paraišką sudarančių lapų skaičių, bei patvirtinta antspaudu, jei pareiškėjas privalo antspaudą turėti. Jei projekto paraiška pateikiama registruotu laišku arba pašto kurjerio, tuomet visi teikiami dokumentai bei kompiuterinė laikmena su jų elektroninėmis versijomis turi būti sudėti į vieną voką, ant voko užrašytas pareiškėjo ir konkurso pavadinimas.

**VI SKYRIUS**

**PROJEKTŲ PARAIŠKŲ TEIKIMAS**

1. Kvietimas teikti projektų paraiškas skelbiamas Neįgaliųjų reikalų departamento interneto svetainėje www.ndt.lt. Skelbime nurodomas paraiškų priėmimo terminas, laikas ir vieta, adresas, paraiškos forma, telefono numeris ir elektroninio pašto adresas pasiteirauti, Neįgaliųjų reikalų departamento darbuotojai, atsakingi už konkurso organizavimą.
2. Pareiškėjas pateikia vieną projekto paraiškos (užpildytą, pasirašytą ir antspauduotą, jeigu pareiškėjas privalo turėti antspaudą, Paraiškos formą ir Nuostatų 25 punkte nurodytus dokumentus) originalą bei elektroninę projekto paraiškos versiją, įrašytą į kompiuterinę laikmeną (ant kompiuterinės laikmenos turi būti nurodytas pareiškėjo ir projekto pavadinimas). Dokumentų kopijos privalo būti patvirtintos laikantis Dokumentų rengimo taisyklių, patvirtintų Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“, reikalavimų.
3. Projekto paraiška kartu su pridedamais dokumentais ir kompiuterine laikmena turi būti pateikta paštu registruotu laišku, įteikta pašto kurjerio arba įteikta pareiškėjo ar jo įgalioto asmens asmeniškai Neįgaliųjų reikalų departamentui. Jeigu paraiška pateikiama paštu arba per pašto kurjerį, pašto žymoje nurodyta išsiuntimo ar pateikimo siųsti data turi būti ne vėlesnė kaip paskutinė paraiškų pateikimo diena, nurodyta Neįgaliųjų reikalų departamento kvietime teikti projektų paraiškas. Kitais būdais, t. y. faksu, elektroniniu paštu, arba kitais adresais gautos paraiškos nevertinamos.
4. Pareiškėjas gali pateikti Neįgaliųjų reikalų departamentui ne daugiau kaip vieną projekto paraišką. Jeigu pateikiama daugiau nei viena paraiška, vertinama tik ta paraiška, kurios registracijos data ankstesnė.
5. Gautos paraiškos registruojamos Neįgaliųjų reikalų departamento prie Socialinės apsaugos ir darbo ministerijos vidaus tvarkos [taisyklių](http://10.10.10.254:8800/Litlex/LL.DLL?Tekstas=1?Id=92075&Zd=taisykl&BF=4#13z#13z), patvirtintų Neįgaliųjų reikalų departamento prie Socialinės apsaugos ir darbo ministerijos direktoriaus 2007 m. kovo 22 d. įsakymu Nr. V-10 „Dėl Neįgaliųjų reikalų departamento prie Socialinės apsaugos ir darbo ministerijos vidaus tvarkos [taisyklių](http://10.10.10.254:8800/Litlex/LL.DLL?Tekstas=1?Id=92075&Zd=taisykl&BF=4#13z#13z) patvirtinimo“, nustatyta tvarka. Informacija apie gautas paraiškas skelbiama Neįgaliųjų reikalų departamento interneto svetainėje [www.ndt.lt](http://www.ndt.lt) per 5 darbo dienas nuo galutinės paraiškų pateikimo dienos.
6. Įteikusiam ar atsiuntusiam projekto paraišką pareiškėjui per 5 darbo dienas nuo paraiškos gavimo Neįgaliųjų reikalų departamente dienos elektroniniu paštu išsiunčiamas paraiškos registravimo patvirtinimas. Jei pareiškėjas ar jo atstovas įteikė paraišką asmeniškai, toks patvirtinimas išduodamas pateikiant paraišką.
7. Visos paraiškos, išsiųstos po Neįgaliųjų reikalų departamento kvietime teikti projektų paraiškas nustatytos paskutinės paraiškų pateikimo dienos, nevertinamos. Pareiškėjui apie tai yra pranešama elektroniniu paštu per 5 darbo dienas nuo paraiškos gavimo dienos.
8. Pareiškėjai gali pateikti klausimus dėl paraiškos pateikimo sąlygų bei paraiškos pildymo. Informacija pareiškėjams teikiama iki paskutinės paraiškų pateikimo dienos.
9. Konkursui pasibaigus, paraiškos jo dalyviams negrąžinamos. Projektai, kurie nebuvo atrinkti, saugomi vienus metus, kiti – Lietuvos Respublikos teisės aktų nustatyta tvarka.

**VII SKYRIUS**

**PROJEKTŲ PARAIŠKŲ VERTINIMAS, ATRANKOS ORGANIZAVIMAS IR FINANSAVIMAS**

1. Projektų vertinimą organizuoja Neįgaliųjų reikalų departamentas. Projektus vertina Komisija, kurią sudaro Lietuvos Respublikos socialinės apsaugos ir darbo ministerijos (toliau – Socialinės apsaugos ir darbo ministerija) deleguoti atstovai. Neįgaliųjų reikalų departamento direktorius tvirtina Komisijos sudėtį bei Komisijos sudarymo ir darbo organizavimo tvarkos aprašą, kuriuo vadovaujasi Komisijos nariai.
2. Kiekvieną projektą įvertina ne mažiau kaip 2 Komisijos nariai. Kiekvienas projektas vertinamas atskirai, pildant Projekto vertinimo anketą (Nuostatų 2 priedas) ir skiriant projektui balus pagal Nuostatų 38 punkte nustatytus vertinimo kriterijus. Jeigu vieną projektą vertino 2 Komisijos nariai ir vertinimo rezultatai skiriasi daugiau kaip 15 balų arba vienas Komisijos narys siūlo projektą finansuoti ar finansuoti iš dalies, o kitas – nefinansuoti, Komisijos pirmininkas tokį projektą vertina pats arba paskiria papildomai įvertinti kitam Komisijos nariui.

Jeigu vertinant gautą paraišką ir dokumentus kyla neaiškumų, trūksta informacijos, galinčios turėti esminės įtakos projekto vertinimui, Komisija turi teisę raštu paprašyti pareiškėją paaiškinti ar patikslinti pateiktą informaciją per 3 darbo dienas nuo šio prašymo pateikimo dienos.

Jeigu kartu su paraiška nepateikti Nuostatų 25.2 papunktyje nurodyti privalomi pateikti dokumentai, pirmajame Komisijos posėdyje sprendžiamas tokios paraiškos priėmimo klausimas. Komisija gali tokią paraišką atmesti arba paprašyti pareiškėjo pateikti trūkstamus dokumentus per 3 darbo dienas nuo Komisijos prašymo gavimo dienos.

1. Komisijos nariai vertina projektus ir skiria balus pagal šiuos vertinimo kriterijus:
   1. projekto aprašymo ir įgyvendinimo plano nuoseklumas, aiškumas, pagrįstumas ir tinkamumas projekto tikslui ir uždaviniams pasiekti;
   2. projekto išlaidų sąmatos detalumas, pagrįstumas, realumas, ekonomiškumas, sąsaja su veiklomis;
   3. projekte dirbančių specialistų kompetencija, kvalifikacija, darbo patirtis ir gebėjimai;
   4. projekto veikloms vykdyti turimų materialinių išteklių (patalpų, įrangos, transporto priemonių ir kt.) pagrįstumas, pakankamumas ir tinkamumas projektui įgyvendinti;
   5. projekto laukiamų rezultatų realumas;
   6. projekto atitiktis Nuostatų 14 punkte nustatytam finansavimo prioritetui.
2. Paraiškos atmetamos, projektai nevertinami ir lėšos jiems neskiriamos, jei nustatomas bent vienas iš šių trūkumų:

39.1. paraišką pateikė pareiškėjas, kuris nepatenka į subjektų, turinčių teisę teikti paraiškas, grupę;

39.2. paraiška nepasirašyta asmens, turinčio teisę veikti pareiškėjo vardu, neantspauduota (jei pareiškėjas antspaudą privalo turėti) ir nesusegta kartu su pridedamais dokumentais;

39.3. paraiškos forma užpildyta ne kompiuteriu ir (ar) ne lietuvių kalba;

39.4. pareiškėjas neatitinka bent vieno iš Nuostatų 7–10 punktuose nustatytų reikalavimų;

39.5. pareiškėjas neturi pakankamai žmogiškųjų išteklių ir tinkamų administracinių gebėjimų įgyvendinti projektą;

39.6. pareiškėjas konkurso skelbime ir (ar) Komisijos nustatytu laiku nepateikė visų Nuostatų 25.2 papunktyje reikalaujamų dokumentų;

39.7. pareiškėjas per 3 darbo dienas nuo prašymo paaiškinti ar patikslinti pateiktą informaciją gavimo dienos Komisijai nepateikė paaiškinimų ir (ar) patikslinimų;

39.8. paraiška išsiųsta ar pristatyta asmeniškai po galutinės Neįgaliųjų reikalų departamento kvietime teikti projektų paraiškas nurodytos datos;

39.9. pareiškėjas paraiškoje ir (ar) jos prieduose pateikė klaidingą arba melagingą informaciją;

39.10. pareiškėjas bandė gauti konfidencialią informaciją arba daryti įtaką Neįgaliųjų reikalų departamento darbuotojams ir (ar) Komisijos nariams.

1. Užpildytas vertinimo anketas Komisijos nariai pateikia Neįgaliųjų reikalų departamentui. Už konkurso organizavimą atsakingas asmuo apskaičiuoja kiekvienam projektui projektą vertinusių Komisijos narių skirtų balų vidurkį ir reitinguoja projektus balų mažėjimo tvarka. Aukščiausias galimas paraiškos įvertinimas – 60 balų. Paraiškos, surinkusios mažiau negu 35 balus, nefinansuojamos. Lėšos skiriamos tiems projektams, kurie surinko daugiausia balų ir kuriems užteko konkursui įgyvendinti numatytų valstybės biudžeto lėšų. Likę tinkami finansuoti projektai yra įtraukiami į rezervinių projektų sąrašą. Projektams iš rezervinių projektų sąrašo lėšos gali būti skirtos Nuostatų 46 punkte nustatyta tvarka.
2. Komisija, apsvarsčiusi Komisijos narių vertinimo rezultatus, ne vėliau kaip per 30 kalendorinių dienų nuo vertinimo anketų pateikimo Neįgaliųjų reikalų departamentui paskutinės dienos parengia siūlymus socialinės apsaugos ir darbo ministrui dėl projektų finansavimo.
3. Neįgaliųjų reikalų departamentas, vadovaudamasis Komisijos siūlymais, parengia valstybės biudžeto lėšų projektams finansuoti paskirstymo projektą ir teikia jį tvirtinti socialinės apsaugos ir darbo ministrui.

**VIII SKYRIUS**

**PROJEKTO FINANSAVIMO SUTARTIES SUDARYMAS IR PRATĘSIMAS**

1. Socialinės apsaugos ir darbo ministrui patvirtinus valstybės biudžeto lėšas projektams finansuoti, Neįgaliųjų reikalų departamentas raštu per 5 darbo dienas nuo sprendimo dėl valstybės biudžeto lėšų paskirstymo projektams priėmimo dienos informuoja finansavimą gavusius pareiškėjus dėl projekto finansavimo sutarties sudarymo. Socialinės apsaugos ir darbo ministrui priėmus sprendimą dėl projektų, kuriems neskiriamas finansavimas, Neįgaliųjų reikalų departamentas raštu per 5 darbo dienas nuo sprendimo priėmimo dienos apie šį sprendimą informuoja pareiškėjus, nurodydamas sprendimo motyvus.
2. Pareiškėjas, gavęs informaciją apie skirtą finansavimą, ne vėliau kaip per 10 darbo dienų nuo pranešimo gavimo dienos turi pateikti Neįgaliųjų reikalų departamentui patikslintą projektą, atsižvelgdamas į gautas pastabas ir rekomendacijas bei skirtas lėšas. Per nustatytą laikotarpį gavus patikslintą projektą, per 15 darbo dienų nuo patikslinto projekto pateikimo Neįgaliųjų reikalų departamentui dienos su pareiškėju pasirašoma projekto finansavimo sutartis, kurioje numatomi projekto vykdymo terminai, skiriamos lėšos, atskaitomybė, atsakomybė, kontrolė, rezultatų viešinimo sąlygos.
3. Jeigu pareiškėjas per 10 darbo dienų nuo informacijos apie skirtą finansavimą gavimo dienos nepateikia Neįgaliųjų reikalų departamentui patikslinto projekto, su juo projekto finansavimo sutartis nesudaroma.
4. Pareiškėjui nesudarius projekto finansavimo sutarties, atsisakius skirtų lėšų, nutraukus sutartį ar nepasirašius sutarties pratęsimo dokumentų, likusios nepanaudotos lėšos Komisijos siūlymu ir socialinės apsaugos ir darbo ministro sprendimu eilės tvarka gali būti skiriamos projektams, esantiems rezervinių projektų sąraše.
5. Tinkamai įgyvendinus projektą 2017 metais, projekto finansavimas gali būti pratęstas kitiems kalendoriniams metams, bet ne ilgiau kaip iki 2018 metų gruodžio 31 d. ir ne daugiau kaip 1 kartą tomis pačiomis Nuostatuose ir projekto finansavimo sutartyje nurodytomis sąlygomis, neskelbiant naujo konkurso. Tuo tikslu pareiškėjas iki 2017 m. gruodžio 1 d. Neįgaliųjų reikalų departamentui pateikia:
   1. laisvos formos prašymą pratęsti projekto finansavimą 2018 metams;
   2. asmens, turinčio teisę veikti pareiškėjo vardu, pasirašytą Pareiškėjo deklaraciją (Nuostatų 3 priedas);
   3. patikslintą projektą, parengtą pagal Nuostatų 1 priedą.
6. Prašymą pratęsti projekto finansavimą svarsto Komisija. Komisija, remdamasi pareiškėjo pateiktomis I–III ketvirčio projekto vykdymo ataskaitomis, sprendžia, ar projektas įgyvendinamas ir lėšos panaudotos tinkamai. Komisija, ne ilgiau kaip per 30 dienų nuo prašymo gavimo dienos apsvarsčiusi prašymą ir pateiktus dokumentus, parengia siūlymus socialinės apsaugos ir darbo ministrui dėl projektų finansavimo. Neįgaliųjų reikalų departamentas, vadovaudamasis Komisijos siūlymais, parengia valstybės biudžeto lėšų projektams finansuoti paskirstymo projektą ir teikia tvirtinti socialinės apsaugos ir darbo ministrui. Socialinės apsaugos ir darbo ministras priima sprendimą dėl projektų finansavimo pratęsimo ir lėšų skyrimo, kuris įforminamas socialinės apsaugos ir darbo ministro įsakymu.
7. Pareiškėjas informuojamas apie projekto finansavimo pratęsimą bei projekto finansavimo sutartį, sudaromą Nuostatų 43–45 punktuose nustatyta tvarka.
8. Projektas, kurio finansavimas pratęstas, finansuojamas, įgyvendinamas ir kontroliuojamas Nuostatų nustatyta tvarka.

**IX SKYRIUS**

**PROJEKTŲ VYKDYMAS**

1. Pareiškėjas be Neįgaliųjų reikalų departamento leidimo gali tikslinti projekto išlaidų sąmatą, atsižvelgdamas į Nuostatų 16 ir 18 punktuose nustatytus ribojimus, jeigu nėra įtraukiama nauja išlaidų rūšis ir išlaidų dydžio pakeitimai neviršija 10 procentų tikslinamos bendros išlaidų rūšies eilutės dydžio arba išlaidų dydis mažėja.
2. Kitais negu Nuostatų 51 punkte numatytais atvejais pareiškėjas turi pateikti Neįgaliųjų reikalų departamentui pagrįstą prašymą tikslinti projekto išlaidų sąmatą, kartu pateikdamas palyginamąją tikslinamo projekto išlaidų sąmatą. Pareiškėjas gali teikti prašymą tik dėl dar nepatirtų išlaidų tikslinimo, išskyrus tinkamų finansuoti išlaidų sumažėjimo atvejus.
3. Apie Neįgaliųjų reikalų departamento sprendimą dėl projekto išlaidų sąmatos tikslinimo pareiškėjas informuojamas raštu per 5 darbo dienas nuo sprendimo priėmimo dienos. Pareiškėjas, gavęs leidimą tikslinti projekto išlaidų sąmatą, per 5 darbo dienas nuo informacijos gavimo dienos privalo atitinkamai patikslinti projekto išlaidų sąmatą ir ją pateikti Neįgaliųjų reikalų departamentui.
4. Prašymai dėl projekto išlaidų sąmatos tikslinimo teikiami iki einamųjų metų gruodžio 1 d. Vėliau pateikti prašymai nenagrinėjami.
5. Pareiškėjas privalo informuoti Neįgaliųjų reikalų departamentą apie projekte numatytų priemonių vykdymo nutraukimą, sustabdymą arba apie teisės vykdyti projekte numatytas priemones sustabdymą ar panaikinimą. Gavęs tokį pranešimą, Neįgaliųjų reikalų departamentas sustabdo visą ar dalį projekto finansavimo. Pareiškėjui pašalinus pažeidimus, atnaujinus veiklą ir apie tai pranešus Neįgaliųjų reikalų departamentui, per 5 darbo dienas atnaujinamas sustabdytas priemonių finansavimas.
6. Pareiškėjas su projekto dalyviu turi sudaryti mokymo sutartį, kurioje numatomos dalyvavimo mokymuose sąlygos, projekto dalyvio įsipareigojimas ne vėliau kaip per metus baigus mokymus įgyti vairuotojo pažymėjimą ir pareiškėjo teisė nutraukti mokymo sutartį su projekto dalyviu ir (ar) susigrąžinti mokymų metu pareiškėjo faktiškai patirtas išlaidas, jeigu projekto dalyvis be pateisinamos priežasties nesilaiko, nutraukia ar kitaip pažeidžia mokymo sutarties sąlygas, kurios yra aptariamos mokymo sutartyje.

**X SKYRIUS**

**PROJEKTŲ VYKDYMO KONTROLĖ**

1. Pareiškėjai teikia Neįgaliųjų reikalų departamentui projektų vykdymo, lėšų panaudojimo ir pasiektų rezultatų ataskaitas Neįgaliųjų reikalų departamento direktoriaus nustatyta tvarka.
2. Neįvykdęs prisiimtų įsipareigojimų, pareiškėjas lėšas, kurių dydis atitinka neįvykdytų įsipareigojimų dalį, grąžina Neįgaliųjų reikalų departamentui per Neįgaliųjų reikalų departamento nustatytą laikotarpį, bet ne vėliau kaip iki sausio 5 dienos.
3. Neįgaliųjų reikalų departamentas kontroliuoja finansuojamų projektų vykdymą bei valstybės biudžeto lėšų tikslinį naudojimą vykdant ir (arba) baigus vykdyti projektą ir Neįgaliųjų reikalų departamento direktoriaus nustatyta tvarka tikrina:
   1. ar įgyvendinamos priemonės atitinka Nuostatų reikalavimus;
   2. kaip tikslingai pareiškėjas naudoja projektui finansuoti skirtas lėšas, ar faktinės išlaidos atitinka sąmatose planuotas išlaidas, ar teisingi ataskaitose teikiami duomenys, ar teisingai įtraukiamos į apskaitą valstybės biudžeto lėšomis dengiamos išlaidos, ar valstybės biudžeto lėšos naudojamos efektyviai ir pasiekiamas planuotas rezultatas;
   3. ar laikomasi Reikalavimų vairavimo mokykloms aprašo, Vairuotojų mokymo tvarkos aprašo reikalavimų ir projekto finansavimo sutarties nuostatų.
4. Neįgaliųjų reikalų departamentas nutraukia projekto finansavimo sutartį su pareiškėju ir skirtos lėšos turi būti grąžinamos Neįgaliųjų reikalų departamentui jo nustatyta tvarka, kai:

Neįgaliųjų reikalų departamentas nustato, kad skirtos lėšos naudojamos ne pagal tikslinę paskirtį;

Neįgaliųjų reikalų departamentas nustato esminius projekto finansavimo sutarties pažeidimus;

paaiškėja, kad Nuostatų 25.2.3 papunktyje nurodytoje Pareiškėjo deklaracijoje buvo pateikta klaidinga ar melaginga informacija.

1. Nustačius, kad pareiškėjas skirtas valstybės biudžeto lėšas panaudojo ne pagal paskirtį, pareiškėjas privalo jas grąžinti Neįgaliųjų reikalų departamentui per jo nustatytą laikotarpį. Negrąžintos lėšos išieškomos Lietuvos Respublikos teisės aktų nustatyta tvarka. Pareiškėjas praranda teisę teikti paraiškas ir gauti finansavimą iš visų Socialinės apsaugos ir darbo ministerijos programų trejus metus nuo teismo sprendimo, kuriuo iš pareiškėjo priteisiamos neteisėtai panaudotos valstybės biudžeto lėšos, įsiteisėjimo dienos.

**XI SKYRIUS**

**BAIGIAMOSIOS NUOSTATOS**

1. Pareiškėjas turi skleisti informaciją (vietinėje spaudoje ir pagal galimybes kitose viešosios informacijos rengėjų ir visuomenės informavimopriemonėse) apie įgyvendinamą projektą. Pareiškėjas, skleisdamas informaciją apie projektą, turi nepažeisti Lietuvos Respublikos įstatymų ir kitų teisės aktų reikalavimų, laikytis viešosios tvarkos ir nurodyti, kad projektui lėšų skyrė Socialinės apsaugos ir darbo ministerija.
2. Projektas finansuojamas iš valstybės biudžete Socialinės apsaugos ir darbo ministerijai pagal programas patvirtintų asignavimų.
3. Sprendimai dėl finansavimo projektams skyrimo gali būti skundžiami Lietuvos Respublikos viešojo administravimo įstatymo ir Lietuvos Respublikos administracinių bylų teisenos įstatymo nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_